Ütősfesztivál Brazíliában

Egyik nap kaptam egy telefonhívást, hogy szeretnék, ha a Téka

együttes kiutazna Brazíliába, egy óriási ütősfesztiválra. A Föld majd’

minden országa képviselteti magát, és ők ránk gondoltak. Nagyon

megtisztelő volt, egy pillanatra el is töprengtem, de – gondoltam –

jobb, ha az elején tisztázzuk a dolgokat, nehogy később legyen kellemetlen.

Mondtam, hogy mi népzenei együttes vagyunk, inkább ajánlanám

az Amadinda ütőegyüttest, ők biztosan jobban beleférnek a képbe.

– Nem, nem – mondta a női hang –, a Tékára gondoltunk, hiszen

játszotok cimbalmon, ütőgardonon, s nekünk az kellene.

Többet nem szóltam, csak elfogadtam a felkérést, amit mi még

megspékeltük azzal, hogy Sára Ferit és Balatoni Matyit elhívtuk táncolni,

hiszen a gyimesi ropogtatás – lábbal, mint a géppuska, adják

a ritmust – biztosan nyerő lesz. Ki is utaztunk, és jól felkészültünk

minden lehetőségre, hogy mit is kérhetnek egy ilyen fesztiválon.

Az élmény óriási volt, hiszen negyven tagú dobegyüttesek, szólisták,

tablások, indiai öreg dorombosok léptek fel. Volt ott négy

öreg, akik megbeszélték, hogy mit fognak dorombolni. Hihetetlen

volt. Dobnyelvet beszéltek, „dágádzsom, dágádzsom, dzsom-dágádzsugi-

dágádzsom, domdágádzsom, domdágádzsugi-dágádzsom

stb...”. Annyira érdekes ritmusokat mondogattak, hogy gondoltam,

mindenképpen megnézem a műsorukat. A négy öreget a hatalmas

színházteremben feltették négy korinthoszi oszlop tetejére, gyönyörű

fehér gyolcsruhában, a dorombjaik ki voltak hangosítva. Körülbelül

tíz percet játszottak, és én azt éreztem, hogy a nézők fölött elkezdett

kavarogni a levegő, és mindenki egy más szférába került. Azt hittem,

elszédülök.

A másik a dobkirály Vas Conselos volt, aki egy birimbauval varázsolta

el a közönséget, tablakísérettel. Csodálatos élmény volt!

Mi következtünk, beleadtunk apait-anyait, Feriék szétverték

a színpadot. A padlóra tettek mikrofonokat, olyan volt, mint egy

tányérakna, de úgy szólt a ropogtatás, hogy olyan dobszólót senki

nem tudott produkálni. Be is választottak minket a Gálába, és kérték,

hogy játsszunk együtt a Dobkirállyal!

Ő személyesen bejött az öltözőnkbe, hogy megkérdezze, mit játsz-

szunk. Úgy gondoltuk, hogy egy kis lassú és sebes magyaros jó

volna, az érdekes ritmus, és pörgős, virtuóz a vége. Pali elkezdte

ütőgardonon a lassú magyaros ritmusát.

A Dobkirály nézett, számolgatott, nemigen tudott belépni. Azt

mondta, várjunk egy kicsit, hívja a tablását. Jött a tablás, iszonyatosan

számolgatott, de neki sem jött ki. Már éppen mondtuk, hogy csináljunk

valami mást, amikor türelmünket kérték, mindjárt jönnek.

Az egyik szervező jött helyettük, aki elnézést kért, és elmondta,

hogy a Dobkirály lemondta a Gálában való közös szereplést, mert ő

ilyen virtuóz zenészekkel most hirtelen nem tud együtt játszani. Így

szólóban adtuk elő a műsorunkat.